Nitra 22. februára (TASR) - Vyšetrovateľ z Nových Zámkov začal trestné stíhanie vo veci trestného činu porušovania ochrany rastlín a živočíchov. Tohto činu sa dopustil neznámy páchateľ, ktorý v priebehu minulého roku vyrúbal v katastri obce Nána v pásme toku rieky Hron 220 kusov topoľa bieleho, topoľa čierneho a vŕby bielej. Podľa odborného vyjadrenia pracovníkov Chránenej krajinnej oblasti Dunajské Luhy, páchateľ spôsobil výrubom škodu za viac ako 1,9 milióna korún. "Na tomto území platí podľa zákona o ochrane prírody prvý stupeň ochrany. Novozámockí policajti okolnosti neoprávneného výrubu stromov prešetrujú," informovala dnes TASR hovorkyňa polície v Nitre Renáta Čuháková.